Principalele evoluții înregistrate de la raportul SMR anterior sunt (i) revizuiri ale planurilor de acțiune din cadrul strategiilor pentru regiunea Dunării și pentru regiunea Mării Baltice; (ii) aderarea Republicii Macedonia de Nord la Strategia adriatico-ionică; și (iii) procesul de „integrare”, aflat în derulare în cadrul tuturor SMR, care are ca scop alinierea la SMR a priorităților relevante ale programelor de finanțare ale UE pentru perioada 2021-2027.

(i) Planul de acțiune revizuit al Strategiei pentru regiunea Dunării a fost publicat la 6 aprilie 2020 . Revizuirea aliniază strategia la noile priorități și provocări ale regiunii și stabilește o legătură mai strânsă între acțiunile întreprinse în cadrul Strategiei pentru regiunea Dunării și noile priorități ale UE, precum Pactul verde european, IMM-urile, turismul și patrimoniul cultural.

Revizuirea planului de acțiune al Strategiei pentru regiunea Mării Baltice înregistrează progrese în ceea ce privește obiectivul de concentrare și raționalizare a domeniilor de politică și de consolidare a coordonării. Se preconizează că acest plan de acțiune revizuit va fi publicat în 2020.

(ii) La 2 aprilie 2020, Macedonia de Nord a fost primită în mod oficial în cadrul Strategiei adriatico-ionice, devenind a noua țară participantă. Ca urmare a aderării Macedoniei de Nord, strategia numără în prezent cinci țări din Balcanii de Vest implicate în procesul de aderare, ce interacționează dintr-o poziție de egalitate cu patru state membre UE în privința chestiunilor de interes comun.

(iii) Începând din 2018, SMR au inițiat sau au consolidat procesul de integrare care a contribuit la interacțiuni reciproc avantajoase între autoritățile strategiilor și programelor în cursul activității de elaborare a documentelor de programare pentru perioada de după 2020. Acest proces va continua pe parcursul punerii în aplicare, în perioada 2021-2027. În cele din urmă, se preconizează că integrarea va spori impactul programelor printr-o cooperare și coordonare mai eficiente, pe lângă furnizarea mijloacelor necesare pentru ca SMR să își atingă obiectivele. De asemenea, va permite beneficiarilor fondurilor UE să obțină rezultate mai bune în urma acțiunilor întreprinse, contribuind totodată la realizarea obiectivelor strategice ale SMR.

2.2 Prioritățile tematice ale SMR și interacțiunea lor cu Pactul verde european

Deși prioritățile SMR sunt modelate în funcție de provocările și oportunitățile specifice ale regiunilor relevante, toate cele patru SMR au în comun trei priorități principale, ample și interconectate: mediul și schimbările climatice; cercetarea & inovarea și dezvoltarea economică; și conectivitatea (transporturile, energia, rețelele digitale).

Următoarele secțiuni oferă informații cu privire la unele dintre realizările specifice − atât sub forma unor procese, cât și a unor proiecte − înregistrate de la data publicării raportului anterior în cadrul acestor trei domenii prioritare, precum și cu privire la interacțiunea lor cu acțiunile-cheie ale Pactului verde european.

Datorită caracterului lor intersectorial și multitematic, aceste realizări susțin, de asemenea, „O economie în serviciul cetățenilor” și Strategia digitală europeană.

Mediul și schimbările climatice

Acțiunile-cheie ale Pactului verde european includ eliminarea poluării pentru un mediu fără substanțe toxice și conservarea și refacerea ecosistemelor și a biodiversității.

SMR au înregistrat realizări importante în domeniul calității apei, care sunt relevante pentru acțiunile-cheie ale Pactului verde european, și în domeniul conectivității ecologice, care sunt importante pentru biodiversitate.

De exemplu, SMR au contribuit la îmbunătățirea calității apei din regiunea Mările Baltice și din regiunea adriatico-ionică, printr-o gestionare mai eficientă a substanțelor periculoase deversate în Marea Baltică și printr-o mai bună monitorizare a calității apei în Marea Adriatică și Marea Ionică. SMR au contribuit, de asemenea, la îmbunătățirea calității apei Dunării, prin integrarea consolidată a planificării managementului bazinelor hidrografice și a prevenirii riscurilor de inundații.

În plus, SMR au contribuit la dezvoltarea infrastructurii verzi în regiunea alpină prin „inițiativele emblematice”, care au drept scop transpunerea în rezultate concrete a declarației politice a țărilor și a regiunilor alpine intitulată „Alpine green infrastructure – joining forces for nature, people and the economy” (Infrastructura verde din regiunea alpină – acțiuni solidare pentru natură, oameni și economie).

Cercetarea/inovarea și dezvoltare economică

Cercetarea și inovarea vor juca un rol central în cadrul Pactului verde european.

În acest sens, printre altele, SMR sprijină valorificarea cunoștințelor și schimbul de cercetare și inovare, în special prin „Centrele care operează în regiunea alpină” și „Rețeaua de coordonare a finanțării pentru Dunăre” . În plus, SMR promovează strategii de specializare inteligentă prin sprijinirea platformelor transnaționale de inovare și a clusterelor de IMM-uri.

În cadrul Pactului verde european, economia albastră durabilă joacă, de asemenea, un rol important, în special în atenuarea cererilor de resurse terestre ale UE și în combaterea schimbărilor climatice.

În acest sens, SMR au susținut dezvoltarea durabilă a economiei albastre (într-un mod similar cu strategiile pentru bazinul maritim ). De exemplu, acestea contribuie la sporirea cunoștințelor cu privire la „bioeconomia albastră” printr-o platformă dedicată din regiunea Mării Baltice și intensifică transferul de cunoștințe cu privire la tehnologiile albastre din regiunea Mării Adriatice și a Mării Ionice .

Conectivitatea